《百字令 题吴时田黄海奇葩册子》
清代·孙荪意

缤纷照眼，问其中谁作，司花令史。翻尽群芳新旧谱，不信人间有此。

瑶草琪花，瀛洲方丈，此地非耶是。殊芬异态，便教德裕难记。

闻说云海黄山，木莲花放，数里氤氲气。身作迦陵五色鸟，飞入众香丛里。

金钮珠冠，鹅群蝶翅，一一徵名异。今宵梦绕，三十六峰烟翠。

作者简介：孙荪意，字秀芬，一字苕玉，仁和人。诸生高第室，编修杖母。有《贻砚斋稿》。